Christen-Leiers In Mianmar Bid Vir Hulle Land - Joy! Digital
Christen-Leiers In Mianmar Bid Vir Hulle Land
Met gebed en vas, is die twee vroulike pastore, Myra* en Lily* verbind tot meer demokrasie in Mianmar.
Myra het elke dag uitgegaan om saam met ander lede van die gemeenskap te betoog teen die militêre staatsgreep ná die onlangse verkiesing. "Ek kon nie stilsit as ons mense betoog en die nuwe regering die stryd aansê nie."
Lily het aan die anderkant verkies om in die kerk te bly, vol vertroue dat mense ook standpunt vir vrede in Mianmar kan inneem deur te vas en te bid. "Ek smeek in gebed vir die beste vir ons land."
Pastoor Myra het haar deelname aan die betogings tydelik gestaak omdat dit nou te gevaarlik geword het om uit te gaan. Vanweë die onsekerheid is die kerk se deure tans gesluit, maar die twee vroue kom gereeld saam met 'n paar gelowiges byeen vir gebed en Bybelstudie.
Pastoor Joshua* het ook aanvanklik deelgeneem aan die eerste betogings om demokrasie te ondersteun. Hy het te midde van al die onrus egter die geleentheid gebruik om te evangeliseer. Hy deel byvoorbeeld kospakkies aan almal uit; nie net aan Christene nie, maar ook aan ander wat honger ly en swaarkry as gevolg van die staatsgreep. Baie mense het nie werk nie en het sedert Februarie 'n tekort aan voedsel en hulpbronne
Soms lei dit tot opwindende situasies. Pastoor Joshua het byvoorbeeld 'n afspraak gehad met 'n paar gelowiges by 'n teewinkeltjie. Tydens hulle ete het daar ongeveer dertig soldate aangekom. Die teewinkel se klante het paniekerig geraak en wou vlug. Pastoor Joshua het hulle gekalmeer en hulle aangeraai om rustig te bly sit. Die soldate het die teewinkel deursoek. Ná 'n geruime tyd het hulle dit verlaat sonder om iemand te beseer of in hegtenis te neem.
Pastoor Joshua het later verneem dat die soldate vier mense in 'n ander teewinkel gearresteer het. "Ons sal nie ons bediening staak nie, ons ervaar God se beskerming," het hy gesê.